**

***DOSSIER DE PREMSA***

***ETNOMUSIC 2023 – XXé ANIVERSARI***

**L’ETNO, Museu Valencià d’Etnologia**

**Roda de Premsa: Dijous, 20 d’abril 2023. 11:00 h**

**L’ETNO. MUSEU VALENCIÀ D’ETNOLOGIA PRESENTA ETNOMUSIC 2023. Festival de música folk i del món**

**El 2023, el festival celebra el seu XXé Anivesari amb una programació ampliada en el museu i en els municipis de la província.**

**Dates del Festival: Del 20 d’abril al 10 de juny de 2023.**

**Lloc: L’ETNO, Museu Valencià d’Etnologia.**

**Roda de Premsa: Dijous 20 d’abril. 11 hores.**

El festival té l’objectiu de mostrar la música tradicional valenciana des d'una perspectiva actual, i donar a conèixer propostes musicals de tot el món que vinculen la tradició i la innovació. **ETNOMUSIC 23 commemora el seu 20 aniversari amb una programació més extensa que en anys anteriors, que comptarà amb 17 concerts en L’ETNO i en els municipis de la província de València.**

|  |
| --- |
| **1. Edició de ETNOMUSIC 2023**  |

El pròleg de la vintena edició és un concert especial de presentació a càrrec de **Miquel Gil**, que ens oferirà el seu treball *20 anys d’Orgànic*. Serà un particular retrobament amb qui va publicar la seua més celebrada creació dos anys abans de posar-se en marxa ETNOMUSIC, en sintonia coincident amb les noves energies que mostraven les músiques d’arrel amb el canvi de segle. Per l’ocasió, el músic de Catarroja ha volgut acompanyar-se pel seu amic i col·laborador Borja Penalba i per la jove Noelia Llorens *Titana*, nova veu del cant valencià amb qui Miquel Gil ha compartit un dels últims projectes musicals.

Al maig, el festival començarà la seua habitual cadència de concerts amb el músic de la Corunya **Xabier Díaz** acompanyat per les **Adufeiras de Salitre** i la seua interessant mescla de percussió i veus d’orígens gallecs, en un projecte, *As Catedrais Silenciadas*,, premiat per la critica i el públic (Top ten de la World Music Charts Europe i Top of the World de la revista *Songlines*). Amb aquesta actuació s’inicia un recorregut musical que té una segona parada en la formació murciana **Mujeres con raíz**, un merescut homenatge a la veu tradicional de les dones, en les mans de les quals està gran part del patrimoni oral del sud-est peninsular.

El músic valencià **Efren López** ha volgut celebrar l’estreta relació que manté amb ETNOMUSIC constituint un projecte específic pel XXé aniversari. Amb la seua formació, constituïda especialment per l’ocasió, **l’**artista ens portarà des de València al Mediterrani oriental, a l’Orient Mitjà i a l’Àsia Central. En el viatge de tornada, el festival es detindrà a la regió d’Apúlia, des d’on **Antonio Castrignanò** ens oferirà un personal redescobriment de la tradició musical del sud-est italià, amb el seu treball *Babilònia* segon millor àlbum de 2022 per la prestigiosa WORLD MUSIC CHART EUROPE.

Com a proposta consolidada que atén nous formats per a nous públics, ETNOMÚSIC PERIFÈRIC presenta dos projectes molt singulars reconeguts per la crítica. D'una banda, l’estimulant projecte de **Maestro Espada**, on els sintetitzadors analògics casen amb *castañetas* i llaüts. Per un altre, **Rocío Márquez + Bronquio,** un nou projecte d'aquesta prestigiosa figura del flamenc que no deixa eixamplar els límits de la tradició en una constant experimentació de melodies, instrumentació, arranjaments, loops, entre altres possibilitats. En ETNOMUSIC presentaran el seu últim treball *Tercer Cielo,* un projecte molt innovador que ha sigut molt ben acollit per la premsa especialitzada (Premio Ruido al Mejor Álbum del año 2022 que atorga la PAM, Periodistas Asociados Musicales i Premi 'Coup de coeur' al millor álbum de Músicas del Mundo)

La programació de 2023 comptarà amb un concert familiar realitzat en col·laboració amb el SARC (Diputació de València) a càrrec de **Kilema**, músic de Madagascar i ambaixador de la cultura malgaix que ha dedicat gran part de la seua carrera a la divulgació de la cultura africana entre el públic adult i infantil. Així mateix, i com a novetat en 2023, ETNOMUSIC inclourà dins de la seua programació un concert del Cicle Música en Construcció (Diputació de València) del duo **Silento**, amb un repertori que inclou peces folklòriques, cançó d’autor, composicions pròpies i música tradicional.

El festival realitzarà la seua particular itinerància pels municipis de la província (ETNOMÚSIC ALS POBLES: Meliana, Alaquàs, Macastre i Polinyà de Xúquer) amb dues formacions valencianes que han acompanyat ETNOMUSIC des del seus inicis: **Krama**, que presenta el treball del seu 15é aniversari en el qual mescla ritmes i sons grecs amb lletres de poetes valencians; i **Urbàlia Rurana**, un grup valencià amb llarga trajectòria en la reelaboració de cants i danses tradicionals. Els seus concerts estaran precedits per **Naiet Cirerer**, amb un espectacle que homenatja els narradors i cantants que viatjaven de poble en poble contant i cantant romanços, havaneres o peteneres, en un record a les vetlades tradicionals d’antany.

|  |
| --- |
| **2.- Resum històric del Festival.** |

De maig al maig, de dijous a dijous... Eixa és la cadència amb la qual cada any, des de fa 20, es presenta ETNOMUSIC al públic valencià. Quan torna maig, de dijous a dijous, renova la seua cita aquest projecte nascut en un museu –L’ETNO, Museu Valencià d’Etnologia– que ha comptat amb la complicitat d’un públic que de forma estable i periòdica acudeix al festival des de fa vint anys. Un públic que, com el festival, ha anant canviant amb el pas del temps però que en cap cas ha deixat d’assistir de forma puntual a la cita primaveral amb la musica folk valenciana i del món.

Allò que va començar en les primeries del segle XXI com una secció (músiques folk i del món) del programa *Mare Nostrum* -programació anual que es feia en el Centre La Beneficència i que abastava tot tipus de músiques-, es convertí, ja des del Museu Valencià d’Etnologia, en un cicle autònom de músiques d’arrel valencianes i internacionals. Al llarg d’estos anys, el festival ha viscut situacions diverses que han derivat en la combinació d'edicions quasi testimonials amb programacions més extenses en períodes diferents. Han sigut girs necessaris en la programació que en cap cas han quebrat la voluntat de donar continuïtat al projecte.

ETNOMUSIC ens ha permès presentar a València intèrprets de diversos continents que després s’han consolidat en l’escena internacional com ara Cristina Branco i Sara Correia de Portugal, Ross Daly d’Anglaterra-Grècia, Marcelo Mercadante de l’Argentina, Gabacho Maroc de França-Marroc o Nakany Kanté de Guinea.

Com a projecte valencià, el festival ha comptat amb un gran ventall de propostes de grups de la nostra terra que ens han mostrat els seus treballs. Per ETNOMUSIC han passat formacions com L’Ham de Foc, Miquel Gil, Reina Roja, Pepe Gimeno *Botifarra*, Sis Veus, Carles Dénia, Mara Aranda, Efrén López, José Aparicio *Apa*, Eduard Navarro, Miquel Gironés, Xavier de Bétera, els germans Penalba, Aljub, Urbàlia Rurana, Ataxía, Amores o Jerez Texas. Un bon nombre grups que no esgota la vitalitat de la música folk feta a València, però que manifesta l’interés del festival per mostrar el treball dels nostres creadors i creadores en este àmbit, i que deixa un ampli ventall de propostes que poden passar en el futur per ETNOMUSIC, donant així cabuda a les noves formacions que estan sorgint en el panorama valencià.

La qualitat i varietat de les propostes artístiques s’ha vist enriquida amb figures excel·lents de les músiques d’arrel pròximes (d’Espanya) que no han dubtat a atendre la nostra crida, com Eliseo Parra, Carmen París, Mayte Martín, Uxía, Marinah, Vanesa Muela, Ana Alcaide, Raúl Rodríguez, La Banda Morisca, Korrontxi, Rosario *La Tremendita*, Benito Cabrera o Coetus.

Amb l’objectiu de mantindre el projecte carregat d’actualitat i vigència, el festival ha incorporat en la programació tres línies que l’entronquen amb la feina que desenvolupa el museu:

* ETNOMÚSIC ALS POBLES. L’obertura del projecte als municipis del nostre territori, la qual cosa enllaça el festival amb la nutrida oferta d’actuacions que el museu realitza en els pobles (subvencions, assessorament a projectes locals i exposicions itinerants.).
* La incorporació al festival de projectes musicals que estan apostant per una lectura nova i contemporània de la musica folk (ETNOMUSIC PERIFÈRIC). Són concerts dirigits a un públic més jove realitzats en un horari diferent (dissabte a les 22:30h) que presenten grups que, partint del folk i la música tradicional, aborden lectures innovadores que porten els estils clàssics a territoris més “perifèrics”, aproximant-los a altres músiques (rock, jazz, indie), incorporant instruments majorment electrificats, o introduint tecnologies inusuals en la música folk/tradicional com ara sintetitzadors, ordinadors, música programada, etc.
* La proposta de concerts per públic familiar (ETNOMÚSIC PER FAMÍLIES), realitzat en col·laboració amb el SARC de la Diputació de València. L’objectiu esta iniciativa és mostrar l’interessant món de la música folk entre els més menuts i introduir-los als ritmes i músiques tradicionals i d’arrel de l’àmbit mediterrani o internacional. Dins d’esta línia de col·laboracions amb altres projectes de l’Àrea de Cultura de la Diputació, el festival incorpora una actuació del cicle Música en Construcció realitzat en el Centre Museístic La Beneficència.

|  |
| --- |
| **3.- Programa** |

|  |  |  |
| --- | --- | --- |
| GRUP | DIA | HORA |
| Miquel Gil | 20/04/23 | 19.30 |
| Xabier Díaz & Adufeiras de Salitre | 04/05/23 | 20:15 |
| Silento | 06/05/23 | 18.00 |
| Mujeres con raíz | 11/05/23 | 20.15 |
| Efrén López | 18/05/23 | 20.15 |
| Antonio Castrignanò | 25/05/23 | 20.15 |

Lloc: Patis de L‘ETNO, Museu Valencià d’Etnologia. Centre Museístic la Beneficència.

**ETNOMUSIC PERIFÈRIC**

|  |  |  |
| --- | --- | --- |
| GRUP | DIA | HORA |
| Maestro Espada | 03/06/23 | 22:30 |
| Rocío Márquez + Bronquio | 10/06/23 | 22:30 |

Lloc: Patis de L‘ETNO, Museu Valencià d’Etnologia. Centre Museístic la Beneficència.

**ETNOMUSIC PER FAMILIES**

|  |  |  |
| --- | --- | --- |
| GRUP | DIA | HORA |
| Kilema | 14/05/23 | 11:30 |

Lloc: Patis de L‘ETNO, Museu Valencià d’Etnologia. Centre Museístic la Beneficència.

**ETNOMUSIC ALS POBLES**

|  |  |  |  |
| --- | --- | --- | --- |
| GRUP | DIA | HORA | LLOC |
| Krama | 01/07/23 | 20:30 | MELIANA |
| Mujeres con raíz | 29/04/23 | 20.00 | MACASTRE |
| Urbàlia Rurana | 01/09/2330/09/23 | 23:0019.30 | ALAQUÀS POLINYÀ DE XÚQUER |
| Naiet Cirerer | 01/07/2329/04/2326/08/2324/09/23 | 11.3012.3019.3013.00 | MELIANAMACASTREALAQUÀSPOLINYÀ DE XÚQUER |

Accés i recollida d’entrades

Les entrades poden recollir-se a partir del dimarts anterior a cada concert (màxim 2 entrades per persona) en el vestíbul de L‘ETNO, Museu Valencià d’Etnologia o a través de la pàgina web. (https://letno.dival.es/ca/etnomusic-23). L'accés és lliure fins a completar aforament.

ETNOMUSIC ALS POBLES: cada ajuntament establirà les formes d’accés.

|  |
| --- |
| **4.- Grups** |

**4.1.- Concerts en L’ETNO.**

|  |
| --- |
| **MIQUEL GIL - *20 anys d’Orgànic***20/04 - 19.30 h.  |

**Presentació del XX aniversari del Festival ETNOMUSIC**

La publicació d’*Orgànic* en 2001 va marcar un canvi en la carrera d’aquest reconegut músic valencià i alhora va suposar una fita molt important en la música popular valenciana. El treball partia de plantejaments actuals aplicats a estructures musicals tradicionals, en una mescla molt personal en la qual els patrons rítmics o les línies melòdiques que havien acompanyat l’autor fins a aqueix moment es posaven al servei d’una renovada cançó d’autor.

Convertit, com apunta Josep Vicent Frechina, en ineludible referència del nostre cànon musical contemporani, aquest projecte es presenta ara en una versió renovada i revisada amb el títol de *20 anys d’Orgànic*. En el qual, Miquel Gil repassa dues dècades de carrera en solitari a través de les cançons més celebrades del seu repertori.

El músic de Catarroja ens proposa un concert que recrea la sonoritat original i que compta amb alguns dels músics que van formar part de la primera banda, reunits expressament per a aquest projecte. Per a enllaçar i celebrar tots dos aniversaris (*Orgànic* i ETNOMÚSIC) es farà acompanyar pel seu amic Borja Penalba, productor i músic amb qui ha col·laborat en diferents ocasions al llarg de seua carrera, i de Noelia Llorens *Titana*, nova veu del cant valencià amb qui Miquel Gil ha compartit un dels últims projectes musicals (*Arrel*) i amb qui guarda una gran sintonia i afinitat musical.

Miquel Gil (guitarra i veu), Toni Porcar (guitarra clàssica), Eduard Navarro (diversos instruments), Tobal Rentero (diversos instruments), José María Reillo (percussió), Gusmà Gil (baix elèctric), Nel·lo Alfonso (teclat i veus). Col·laboracions: Noelia Llorens *Titana* i Borja Penalba.

|  |
| --- |
| **XABIER DÍAZ & ADUFEIRAS DE SALITRE - *As Catedrais Silenciadas***04/05 - 20.15 h. |

Xabier Díaz és un dels noms propis de la música tradicional gallega. Amb més de tres dècades a la seua esquena, aquest músic de la Corunya ha rebut nombrosos premis i ha actuat en diferents festivals internacionals.

En aquest concert presenta tercer treball d’un projecte realitzat en col·laboració amb Adufeiras de Salitre que va començar 2015 i en el qual l’element diferencial és l’impressionant grup de vocalistes i percussionistes femenines. Al llarg d’aquests anys, el músic ha realitzat investigacions pels llogarets gallecs rescatant les cançons de les dones i donant-los el seu toc personal. La seua música i les seues noves lletres doten de frescor una matèria primera tradicional del nord-oest en el qual es conjuguen pasdobles, jotes, *alalás*, ribeiranas, muñeiras i agarrats.

El disc ha sigut reconegut per la crítica especialitzada i el públic (Top ten de la World Music Charts Europe i Top of the World de la revista *Songlines*) i es presenta amb una força que busca emocionar un públic en el qual sempre troben complicitat, amb una mirada actual i contemporània cap a les tradicionals festes dels llogarets i els pobles.

Xabier Díaz (veu, percussió i gaita), Iván Costa (zanfona), Roberto Grandal (acordió)

Adufeiras de Salitre (percussions i veus)

|  |
| --- |
| **MUJERES CON RAÍZ - *Del saliente al poniente*** 11/05 - 20.15 h. |

Mujeres con Raíz naix a la fi de 2014 per a rendir un merescut homenatge a la veu tradicional de la dona murciana, propietària de gran part del patrimoni oral del sud-est peninsular. Veus de dones que la majoria de vegades van quedar relegades a l’àmbit domèstic a través de cants d’amanyac, o també a resos íntims i familiars; però que també treballaven, com els homes, i llavors llançaven els seus cants de sega i trilla al vent. O demanaven aigua als cels. O festejaven amb malaguenyes, jotes i seguidilles. Dones, en definitiva, que musicalitzaren totes les edats de la vida.

El projecte es presenta com una mirada a l’espai i al temps en el qual les veus femenines ens acosten a l’alba i al ponent de cada dia, i el reconeixen en el nostre passat i el nostre destí, el de les històries quotidianes contades i cantades per tots. I el de les geografies transitades per les components del grup des de les seues diferents trajectòries, on es viatja d’est a oest i de nord a sud pel territori murcià, per a construir un projecte d’escolta i recuperació d’aquest repertori musical.

Carmen María Martínez (veu i postisses), Mari Cruz Sánchez (veu), Tomás García (guitarra, guitarró, panderetes, platerets i cors), Juan José Robles (guitarró, guitarra, llaüt i cors), R. Enrique González (percussions i cors).

|  |
| --- |
| **KILEMA - *Kilema, alma de Madagascar***14/05\* - 11.30 h.Concert per a públic familiar |

KILEMA és un músic originari de Madagascar amb més de quaranta anys de trajectòria en les músiques del món. Sempre fidel a la tradició cultural del seu país, aquest vocalista, compositor i multiinstrumentista treballa especialment amb els instruments autòctons del sud de Madagascar.

Des de la seua residència a Còrdova ha projectat la seua música en els cinc continents. En més de quaranta països han pogut gaudir d’un ric estil personal que fusiona multitud d’influències, sense enlairar-se de la puresa de les arrels malgaixes. Quatre discos en el mercat resumeixen la seua trajectòria discogràfica, encara que entre els experts sempre es destaca la força dels seus concerts en directe: és un comunicador nat amb una capacitat extraordinària per a connectar amb tota mena de públics i orígens.

En l’actualitat, aquest ambaixador mundial de la cultura malgaix, combina el seu treball com a músic amb una important labor pedagògica en la qual realitza tallers infantils i per a famílies i una gran labor solidària i d’ajuda a comunitats desfavorides.

Marcat per un caràcter didàctic, el concert ens acostarà als instruments, ritmes, harmonies i paraules del seu país com a excusa per a proposar valors tan universals com el respecte, la solidaritat, la interculturalitat o la sostenibilitat.

Kilema (marovany, valiha, kabosy, katsá i veu), Nesa Randrianantoandro (veu, melòdica katsà), Manuel Luque (percussió), Carlos Léon (baix i veu)

\*Concert realitzat en col·laboració amb el SARC (Àrea de Cultura de la Diputació de València).

|  |
| --- |
| **EFRÉN LÓPEZ - *Efrén López i amics*** 18/05 - 20.15 h.  |

Efrén López té una llarga trajectòria musical i ha sigut protagonista de formacions com a L’Ham de Foc, Aman Aman, Sabir, Evo, Trio Petrakis-López-Chemirani, etc. L’any del XX aniversari d’ETNOMÚSIC, el multiinstrumentista i compositor es reuneix en aquesta trobada única amb alguns dels millors intèrprets i compositors amb els quals ha col·laborat més estretament durant els últims anys, tots ells noms destacats en les seues respectives tradicions musicals (grega, persa, bretona o castellana). Un conjunt cosmopolita de músics que dibuixen les geografies musicals a les quals Efrén López ha viatjat, estudiat i en les quals s’ha inspirat per a crear els seus propis temes.

La formació composta per la cantant i multiinstrumentista Isabel Martín ─integrant del duo toledà Milo ke Mandarini─, el virtuós músic i Lutier cretenc Stelios Petrakis, la intèrpret de kanun grega Sofia Labropoulou, el percussionista iranià-francés Keyvan Chemirani, el gran flautista bretó Sylvain Barou i el contrabaixista castellonenc Alejandro Royo s’uneixen per a donar vida a les seues peces originals de l’última dècada, en un marc d’estreta complicitat i comunicació, a través del virtuosisme i la improvisació, servint-se d’un acolorit ventall instrumental i interpretatiu lloc sempre al servei de la música.

Efrén López (ud, rabab, zanfona, oğur saz, laouto, cistro, veu i direcció), Isabel Martín (veu, bendir, pandero i pandereta), Stelios Petrakis (lyra i lavta), Sofia Labropoulou (kanun), Keyvan Chemirani (zarb i daf), Sylvain Barou (flauta, bansuri, duduk, uilleann pipes, zurna i dilli kaval), Alejandro Royo (contrabaix).

|  |
| --- |
| **ANTONIO CASTRIGNANÒ & Taranta Sounds - *Babilonia***25/05 - 20.15 h.  |

Antonio Castrignanò, natural de Galatina (Pulla, Itàlia) es defineix a si mateix com a autor, compositor i músic. Es va acostar a la música folklòrica de Salento en els seus inicis i, en lloc de mimetitzar-se amb aquest fenomen que creixia al seu voltant, va marcar un punt d’inflexió en l’exagerada febre «pizzica» deslligada per l’ancestral ball així denominat que atreia turistes i tot tipus de públics, i va optar per experimentar amb el contemporani en un estil molt personal.

Després de més d’una dècada de treball com a músic a Itàlia i en l’àmbit internacional va publicar en 2010 el seu primer àlbum en solitari (*Mara la fatia*), una col·lecció de temes evocadors, de fusió entre tradició i innovació que suposa un manifest de la poètica musical de l’autor.

En 2014 va publicar el seu segon àlbum en solitari (*Fomenta*), en el qual la seua gran atracció tant per la tradició de Salento com per la música contemporània formen una mescla perfecta i extremadament equilibrada. Aquesta tendència, típica de l’estil de Castrignanò, també és present en el disc posterior, també produït per Ponderosa, Ària Caddhipulina.

Antonio Castrignanò ha col·laborat amb artistes com Stewart Copeland, Ludovico Einaudi o Ballakè Sissoko i ha creat bandes sonores per a projectes cinematogràfics. Actua en els escenaris de prestigiosos festivals nacionals i internacionals i s’ha convertit en un important referent per al redescobriment de la música tradicional de Salento des d’una perspectiva contemporània.

El seu últim treball *Babilonia* (Ponderosa 2022) fou considerat el segon millor album del món en la prestigiosa WORLD MUSIC CHART EUROPE.

Antonio Castrignanò (veu i pandereta), Rocco Nigro (acordió), Giuseppe Spedicato (baix i mandola), Gianni Gelao (gaita i bouzouki), Luigi Marra (violí), Maurizio Pelizzari (guitarra i mandolin).

|  |
| --- |
| **MAESTRO ESPADA - *Murciana b/w Estrellica***03/06 - 22.30 h.ETNOMÚSIC PERIFÈRIC |

«Com el que ha estat temps fora de casa i torna ara amb la mirada curiosa del visitant, Maestro Espada ens submergeix en la tradició musical de la seua horta natal de Múrcia per a il·luminar un emocionant projecte musical on els sintetitzadors analògics casen amb castanyetes i llaüts, i demostren amb escreix que l’electrònica també serà folklore».

Amb aquestes paraules els germans Alejandro i Víctor Hernández ens presenten aquest singular projecte en el qual es conjuminen dues veus que porten tota la vida sonant juntes i que ens obrin una via per a acostar-se al folklore no com una relíquia sinó com una font d'inspiració, un nou material compost per llavors i arrels que milloren la biodiversitat musical.

Els seus temes es claven i es taral·laregen com els versos àrabs que des de fa segles es canten a l’horta murciana. Les seues lletres surfegen unes notes i una estructura tradicionals, que es fonen entre sorolls i sons més experimentals, en un redescobriment del folklore tradicional, sense limitacions ni idees preconcebudes. Crear una cosa nova intentant que allò conegut no condicione la forma.

Alejandro Hernández (veu, sintetitzador i castanyetes), Víctor Hernández (veu i castanyetes).

|  |
| --- |
| **ROCÍO MÁRQUEZ + BRONQUIO - *Tercer cielo***10/06 - 22.30 h.ETNOMÚSIC PERIFÈRIC |

Considerada per la crítica com «la veu de la nova generació del cant flamenc», Rocío Márquez porta més d’una dècada llaurant una sòlida carrera artística que hui desborda el panorama flamenc, on és ja un clar referent i figura consolidada.

La seua personalitat inquieta i la seua enorme curiositat queden patents en la seua discografia, que de manera transversal ens mostra tan gran amor per la tradició flamenca com imperiosa necessitat d’eixamplar els límits d’aqueixa mateixa tradició, explorant i experimentant amb melodies, instrumentació, arranjaments i lletres. Uns treballs que presenta en els festivals més prestigiosos del circuit flamenc i en les cites d’indie i pop/rock com a Primavera Sound o el Monkey Week, o llocs com el Matadero de Madrid o el CCCB de Barcelona.

En ETNOMUSIC presenta el seu projecte *Tercer cielo*, on Rocío Márquez ha trobat com a company Bronquio, jove músic de Jerez de tradició punk i una figura de l’escena electrònica espanyola. Tots dos creen un marc espai-temps mental i creatiu en el qual la veu, els cossos, la respiració, la màquina, el camp magnètic queden enllaçats pel cordó umbilical del flamenc, amb veu clara i balbotejos en textures sonores, modelatges, recursos propis de la música electrònica i molta poesia, com la de García Lorca.

El treball ha sigut molt bren acollit per la premsa especialitzada (Mondo Sonoro, Rockdelux i Jesesaispop) i ha obtingut diverses mencions (Premio Ruido al Mejor Álbum del año 2022 que atorga la PAM, Periodistas Asociados Musicales i Premi 'Coup de coeur' al millor álbum de Músicas del Mundo)-

Rocío Márquez (veus i cossos), Bronquio (programació i sintetitzador).

|  |
| --- |
| **SILENTO - *De València i ultramar***06/05\* - 18.00 h |

Silento és un duo format per les músiques valencianes Celina Jiménez i Ana Ferrer, dos artistes que van començar a actuar juntes des de molt menudes i que amb els anys s’han presentat en diferents països com a duo. Establida a Berlín, Celina Jiménez desenvolupa la seua activitat com a cantant lírica i ha actuat en espais emblemàtics com la Fundació Juan March de Madrid i la sala principal de la Filharmònica de Berlín. Ana Ferrer, guitarrista i compositora es va graduar en guitarra clàssica en l’ESMUC (Barcelona) i és Màster en Música per la UPV. Més enllà de la seua formació i activitat, ambdues mostren un gran interés per les tradicions i l’experimentació musical.

Els seus concerts es caracteritzen per crear un ambient pròxim i emotiu, amb una cuidada selecció de repertori que inclou peces folklòriques, cançó d’autor, composicions pròpies i música tradicional, totes elles arreglades amb un llenguatge personal replet de creativitat.

En *De València i ultramar,* amb un format íntim i acústic (dues veus, una guitarra i xicotetes percussions), Silento ofereix un concert alimentat per una selecció de composicions pròpies i arranjaments originals que abasten múltiples àmbits: la cobla de Concha Piquer, la música sefardita, les cançons tradicionals valencianes relacionades amb la quotidianeïtat del treball o la criança, el món poètic de Federico García Lorca, la decadència del vals vienés o tangos argentins.

Celina Jiménez (veu i percussió), Ana Ferrer (guitarra). \*Concert inclòs en el Cicle Música en construcció de l’Àrea de Cultura de la Diputació de València. Abans del concert (17.00 h.)es realitzarà una visita a l’exposició «No és fàcil ser valencià», mostra permanent de L’ETNO, Museu Valencià d’Etnologia.

**4.2.- ETNOMÚSIC ALS POBLES**

|  |
| --- |
| **MUJERES CON RAÍZ - *Del saliente al poniente*** 29/04- 20.00 h. Plaça de l’Església – Macastre. |

Vore informació anterior del grup.

|  |
| --- |
| **KRAMA - *15 anys***01/07 - 20.30 h. Cicle Mosaics de Música - Palauet de Nolla. Meliana  |

Krama, formació impulsada pel guitarrista grec Spyros Kaniaris explora maneres i ritmes dels Balcans, Grècia i la Mar Negra, i crea un terreny comú on intervenen sonoritats i cants mediterranis amb ritmes enrevessats i jocs amb harmonies obertes i tensionades, en un plantejament en el qual es combinen universos sonors crispats amb altres plens de serenitat.

En aquest concert presentaran els treballs dels seus 15 anys de trajectòria i noves composicions. En la seua música coexisteixen instruments grecs tradicionals com la lira, el bouzouki, el sarangi amb guitarres de huit cordes o el contrabaix, acompanyats d’instruments de percussió (cajón, udu, panderos). Les lletres de les cançons són originals en valencià i de poetes com Vicent Andrés Estellés, Isabel Garcia Canet o traduccions al valencià dels poetes grecs Kostas Karyotakis i Odissees Elytis.

Krama ha participat en festivals com Fira Mediterrània de Manresa, Polirítmia (València) ETNOMÚSIC (València), Folk Segòvia, Festival Internacional de Música de Gandia, Indrets Sonors, Espai Mediterrani, Fira de Vic, i han actuat a Malta, Hongria, Alemanya, Egipte i Algèria. Han rebut Premi Ovidi Montllor 2010 i el Premi Mediterrània 2008 de la Fira d’\*Espectacles d’Arrel Tradicional Mediterrània de Manresa.

Spyros Kaniaris (guitarra, lyra de Pontos, sarangui), Aitor Sáez (percussió), Rafel Arnal (veu), Xuso Barberá (contrabaix).

|  |
| --- |
| **URBÀLIA RURANA** **- *Urbàlia en concert-Sarau mediterrani***01/09 - 23.00 h.- Alaquàs30/09 -19.30 h. C. C. Ausiàs March - Polinya de Xúquer  |

Urbàlia Rurana porta més de tres dècades cultivant el seu estil particular de música tradicional valenciana, fidel a la seua idea fundacional d’acostar aquesta música a les influències d’altres països de la ribera de la mar Mediterrània. Des de 1990, han actuat en escenaris i festivals de tota la península ibèrica i de molts països d’Europa, i han publicat set treballs discogràfics, que han sigut valorat amb premis i amb el reconeixement de crítica i públic. El grup convertit en una de les formacions fonamentals del folk valencià ha tingut una participació activa en la promoció i creació de festivals de música d’arrel (Cant al Ras de Massalfassar, Festacarrer d’Ondara i Xàbia Folk, entre altres).

El grup ha col·laborat amb altres formacions i artistes de prestigi, en espectacles i produccions discogràfiques: amb el grup català Primera Nota (*Folk nou*, 1997), amb el músic piemontés Maurizio Martinotti (*Cante delle terre del riso*, 2000; *Territoris amables*, 2002) i amb la banda valenciana La Romàntica del Saladar (*La vespra i la festa*). En l’actualitat presenta repertoris diversos en format de concert (Sarau mediterrani i La vespra i la festa), de ball (Sarau a la plaça) i fins i tot de repertori nadalenc (Cançons de Nadal valencianes), a més del seu concert antològic Urbàlia Rurana. 30 anys de camí, una selecció de cançons de tots els seus 7 treballs discogràfics i altres propostes per al futur.

Jaume Gosàlbez (dolçaina, tarota, flauta i veu), Carles Gil (acordió, mandolines i veu), Toni Torregrossa (guitarra, guitarró i veu), Joan Buigues (tuba i veu) i Bernat Pellisser (bateria, percussions i veu).

|  |
| --- |
| **NAIET CIRERER - *El ceguet romancer*** 1 de juliol, 11.30 h. Plaça Major. Meliana. 29 d’abril, 12.30 h. Plaza de los Árboles. Macastre. 26 d’agost, 19.30 h. Plaça de la Constitució. Alaquàs. 24 de setembre, 13.00 h. Plaça Major. Polinyà de Xúquer.  |

Naiet Cirerer és un cec romancer que fa homenatge als invidents que antany recorrien pobles contant i cantant sobre el que succeïa, de manera festiva, a vegades en clau sainetera, a la forma de Bernat i Baldoví, i fins i tot en un llenguatge mal parlat, que provoca les rialles i la diversió a la gent que escoltava els seus romanços, havaneres, peteneres, valencianes, malaguenyes, etc. Era una manera de reviure amb bona música i bones lletres aquelles vetlades a la fresca que tant agraïen els nostres avantpassats. Un espectacle que no deixa indiferent ningú.

Naiet Cirerer (veu, turuta, flabiol i dolçaina), Pep Juste *Mama* (veu i guitarra), Eduard Navarro (bandúrria, llaüt i dolçaina).